## Odluka o osnivanju Odbora Sabora Republike Hrvatske za zaštitu ljudskih prava

### NN 53/1990 (14.12.1990.), Odluka o osnivanju Odbora Sabora Republike Hrvatske za zaštitu ljudskih prava

# SABOR REPUBLIKE HRVATSKE

Na temelju člana 60. Poslovnika Sabora Republike Hrvatske, Sabor Republike
Hrvatske, na sjednici Vijeća udruženog rada 7. prosinca 1990, Vijeća općina
7. prosinca 1990. i Društveno-političkog vijeća 7. prosinca 1990, donio
je

## ODLUKU

### o osnivanju Odbora Sabora Republike Hrvatske za zaštitu ljudskih prava

Članak 1.

Ovom se odlukom osniva Odbor za zaštitu ljudskih prava, kao zajedničko
radno tijelo svih vijeća Sabora Republike Hrvatske, te određuje njegov
sastav, zadaće, ovlasti i način rada.

Članak 2.

Odbor za zaštitu ljudskih prava ima predsjednika i 20 članova. Predsjednik
i članovi Odbora biraju se među zastupnicima u Saboru Republike Hrvatske.
Predsjednik i članovi Odbora biraju se na vrijeme od 4 godine. Predsjednika
i članove Odbora biraju i razrješavaju vijeća Sabora Republike Hrvatske
na zajedničkoj sjednici.

Svaka stranka koja je sudjelovala na izborima i koja ima zastupnika
u Saboru Republike Hrvatske, zastupljena je u Odboru sa po jednim članom.
Stranke koje imaju više zastupnika sudjelovat će, u načelu, proporcionalno
broju svojih zastupnika u Saboru Republike Hrvatske.

Članak 3.

U radu Odbora za zaštitu ljudskih prava mogu sudjelovati znanstveni,
stručni i javni radnici, bez prava odlučivanja. Odbor za zaštitu ljudskih
prava:

-prati, razmatra i analizira ostvarivanje ratificiranih međunarodnih
pravnih akata koji reguliraju zaštitu ljudskih prava,

- razmatra načelna pitanja, prijedloge i mišljenja u svezi ostvarivanja
odredbi Ustava Republike Hrvatske o slobodama, pravima i dužnostima čovjeka
i građana,

- razmatra i daje mišljenja o prijedlozima zakona i drugih akata od
značenja za ostvarivanje i zaštitu ljudskih prava,

- ukazuje na potrebu donošenja zakona i drugih akata radi cjelovitije
zaštite ljudskih prava,

- razmatra inicijative za donošenje zakona i drugih općih akata Sabora
koje su od značenja za ostvarivanje i zaštitu ljudskih prava,

- obavlja i druge poslove određene Poslovnikom Sabora Republike Hrvatske.

Članak 5.

Odbor za zaštitu ljudskih prava suraduje sa znanstvenim i stručnim organizacijama
koje djeluju na području zaštite ljudskih prava. Odbor za zaštitu ljudskih
prava surađuje s odgovarajućim radnim tijelima skupština drugih republika
te sa inozemnim i međunarodnim tijelima koja djeluju na području zaštite
ljudskih prava.

Članak 6.

Odbor za zaštitu ljudskih prava suraduje sa radnim tijelima Sabora za
društveni nadzor i predstavke, za zaštitu i unapređivanje ravnopravnosti
naroda i narodnosti i s drugim radnim tijelima Sabora te može razmatrati
i pitanja iz djelokruga tih radnih tijela, ako ocijeni da su od značenja
za zaštitu ljudskih prava.

Članak 7.

Odredbe Poslovnika Sabora Republike Hrvatske o ovlastima predsjednika
radnog tijela, o zamjeniku predsjednika radnog tijela, o sazivanju sjednica
i načinu odlučivanja radnog tijela, o mogućnosti osnivanja potkomisija
i radnih grupa, o podnošenju izvještaja i prijedloga, o suradnji radnih
tijela s Vladom i ministarstvima, kao i druge odredbe o radnim tijelima
Sabora primjenjuju se i na Odbor za zaštitu ljudskih prava.

Članak 8.

Ova odluka stupa na snagu osmoga dana nakon objave u "Narodnim
novinama".

Klasa: 004-01/90-01/12

Zagreb, 7. prosinca 1990.

SABOR REPUBLIKE HRVATSKE

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Slavko Degoricija, v. r.**

Predsjednik Društveno-političkog vijeća

**Ivan Vekić, v. r.**

Predsjednik Sabora

**dr. Žarko Domljan, v. r**

Odluka, NN 53/1990-996